Avhørt som vitne i terrorsak

Elden: Udramatisk vitneavhør

DEMONSTRERTE: Her er Arfan Bhatti utenfor Stortinget under en demonstrasjon mot Norges deltakelse i krigen i Afghanistan i 2012. Foto:Mattis Sandblad,VG

Bhatti avhørt om navneliste over «vantro» politikere

Under etterforskningen av tre terrortiltalte nordmenn, fant politiet Arfan Bhattis (37) navnelister over sentrale politikere og offiserer i Forsvaret.

23. februar 2015

Artikkelen er over fem år gammel

Det aktuelle materialet ble funnet i forbindelse med ransaking av en leilighet på Østlandet i fjor sommer.

I en hvit bærepose lå en rekke gjenstander som Politiets sikkerhetstjeneste (PST) knytter direkte til den 37 år gamle islamisten:







** Lister med navn på sentrale norske politikere, ansatte i Forsvarsdepartementet og offiserer i Forsvaret – samt bilder av ansatte i PST.

** Lagrede dokumenter med bombeoppskrifter og manualer for nærkampteknikk og våpentrening.

Avhørt som vitne

Tirsdag starter rettssaken mot tre terrortiltalte nordmenn – en norsksomalisk barnefar fra Skien (30) og to norskalbanske brødre fra Bærum på 25 og 28 år. Det er i forbindelse med denne saken at funnet av bæreposen ble gjort.

De to eldste er tiltalt for å ha kriget for terrororganisasjonen Den islamske staten (IS) i Syria, mens den yngste må svare for en tiltale om å ha støttet IS fra Norge ved innkjøp av krigsutstyr.

Alle tre nekter straffskyld.

For tre uker siden ble Arfan Bhatti avhørt av PST om innholdet i posen, men sikkerhetstjenesten har ikke åpnet etterforskning mot 37-åringen på bakgrunn av dette.

BAKGRUNN: Dette er PSTs beviser mot de tre terrortiltalte

Elden: Ingen på listen berørt

Arfan Bhattis faste forsvarer gjennom mange år, John Christian Elden, bekrefter at Bhatti har vært inne til et vitneavhør hos PST i forbindelse med terrorsaken.

– PST hadde gjort noen funn som de ønsket hans forklaring til. Bhatti møtte i et kortere avhør og svarte på alle spørsmål som ble stilt, sier Elden, som selv var til stede i avhøret.

– Min klient ble ikke spurt om noen bilder av PST-ansatte, så det er ukjent for meg, fortsetter Elden.

– Hva forklarte han om listen med navn?

– Han forklarte at dette var hans liste og at den fulgte med da han måtte mellomlagre en del eiendeler i forbindelse med flytting i 2012. Listen er laget før 2012 og jeg registrerer at ingen på listen er blitt berørt på noen som helst måte i de tre årene som er gått, svarer Elden.

ADVOKAT: John Christian Elden representerer Bhatti. Foto:Helge Mikalsen,VG

– Hva var hensikten med listen?

– Han forklarte at det var en liste over «vantro» personer som hadde uttrykt visse meninger om islam eller krigføringen i Afghanistan som han var uenig i.

– Ble han spurt om han da eller nå planla å foreta seg noe overfor disse personene?

– Nei, det ble han ikke, det virket ikke som en aktuell problemstilling for PST, sier Elden, som også opplyser at Bhatti ikke er kalt inn til vitne i terrorrettssaken.

Han legger til:

– Hva gjelder disse såkalte manualene for våpentrening og bomber, så er det snakk om åpent tilgjengelige bøker og kilder på nett. Dette er innenfor hans interessefelt og trolig noe du kunne funnet på kontoret til en forsker som jobber med det samme feltet.

Leverte posen til kamerat

I 2012 dro Arfan Bhatti til Pakistan, men før avreise skal han ha levert den aktuelle bæreposen til en norsk-albansk kamerat (25) som var en kjent skikkelse i det radikale islamistmiljøet i Oslo, får VG opplyst.

De to vennene var på denne tiden en del av ekstremistgruppen «Profetens Ummah» i hovedstaden – en gruppe Bhatti fortsatt skal være en del av.

I 2013 – mens Bhatti var i Pakistan – dro hans norsk-albanske kamerat til Syria. PST mener 25-åringen vervet seg som fremmedkriger for IS og deltok i borgerkrigen.

Den aktuelle bæreposen ble værende igjen i Norge.

Kameraten omkom

I april i fjor mottok 25-åringens familie og venner i islamistmiljøet et tungt budskap: Norsk-albaneren hadde blitt skutt og drept i forbindelse med kamphandlinger i Syria.

I denne perioden hadde PST i all hemmelighet etterforsket de tre som nå er terrortiltalt i flere måneder – alle kjente godt til den drepte 25-åringen.

I slutten av mai fjor ble de tre islamistene, som Bhatti også kjenner til, pågrepet i en koordinert politiaksjon og siktet etter straffelovens paragraf 147 d., som blant annet omhandler deltagelse eller støtte til en terrororganisasjon.

Etter pågripelsen ransaket den norske sikkerhetstjenesten flere boliger på Østlandet som knyttes til de tiltalte islamistene, og det var i denne sammenhengen at etterforskere fant Bhattis bærepose.

Pågrepet og løslatt

Da Bhatti returnerte til Norge fra Pakistan i januar i år, sto én av de tre tiltalte islamistene på Gardermoen og ventet på ham. Bhatti ble som kjent pågrepet av politiet i forbindelse med en familievoldssak, men senere løslatt.

37-åringen er tiltalt for vold mot sine to barn. Han nekter straffskyld.

I januar i år ble også de tre norske islamistene tiltalt for terror. Ingen av dem erkjenner straffskyld.

Publisert: 23.02.15 kl. 22:24

Les også

Mer om PST